Robertus, divina gratia Lingonensis episcopus, universis presentes litteras inspecturis, salutem in Domino. Noveritis quod, sicut inspectis litteris venerabilium patrum felicisque memoriae domini Roberti et domini Garnerii, quondam episcoporum Lingonensium, super hoc confectis, comperimus, et insuper bonorum virorum testimoniis didicimus, praesentationes presbiterorum in ecclesiis de Diaco, de Donamanna, de Meriaco ad priorem et prioratum de Diaco ab antiquis temporibus pertinere. Ea propter, jus praefati prioratus caritatis intuitu illesum volentes, in omnibus observari praesentationes presbiterorum in praenominatis ecclesiis eidem prioratui et dilecto in Christo filio Miloni, priori, et successoribus prioribus qui in eodem prioratu futuris temporibus substituentur in perpetuum concedimus et praesentis scripti patrocinio confirmamus et sigilli nostri munimine roboramus. Actum anno Domini millesimo ducentesimo trigesimo quinto.